Document ID: 32005D0740

DEĊIŻJONI TAL-KUMMISSJONI
ta’ l-20 ta’ Ottubru 2005
li temenda d-Deċiżjoni 2005/693/KE dwar ċerti miżuri protettivi rigward l-influwenza tat-tjur fir-Russja
(innotifikata taħt dokument numru C(2005) 4176)
(Test b'relevanza għaż-ŻEE)
(2005/740/KE)
IL-KUMMISSJONI TAL-KOMUNITAJIET EWROPEJ
Wara li kkunsidra t-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/496/KEE tal-15 ta’ Lulju 1991 li tistabbilixxi l-prinċipji li jirregolaw l-organizzazzjoni ta’ kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (1), u partikolarment l-Artikolu 18(1) u (6) tagħha,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistipula l-prinċipji li jirregolaw l-organizzazzjoni tal-kontrolli veterinarji fuq prodotti li jidħlu fil-Komunità minn pajjiżi terzi (2), u b'mod partikulari l-Artikolu 22(1) u (5) tagħha,
Billi:
(1)
L-influwenza tat-tjur hija marda virali li tittieħed fit-tjur u l-għasafar, u tikkawża l-mortalità u disturbi li faċilment jistgħu jaslu sa proporzjonijiet epiżotiċi u li jistgħu jkunu ta' periklu serju għas-saħħa ta’ l-annimali u tal-pubbliku u jnaqqsu konsiderevolment il-qligħ mit-trobbija tat-tjur.
(2)
Id-Deċiżjoni tal-Kumissjoni 2005/693/KE tas-6 ta’ Ottubru 2005 dwar ċerti miżuri protettivi rigward l-influwenza tat-tjur fir-Russja (3) ġiet adottata wara tifqigħat ta’ l-influwenza tat-tjur fir-Russja. Dik id-Deċiżjoni tissospendi l-importazzjoni ta’ l-għasafar, għajr it-tjur ta’ l-irziezet, mir-Russja.
(3)
Barra minn hekk, id-Deċiżjoni 2005/693/KE tissospendi l-importazzjoni ta’ rix mhux proċessat u partijiet mhux ipproċessati tar-rix minn dawk ir-reġjuni tar-Russja elenkati fl-Anness I għal dik id-Deċiżjoni. Madankollu, l-importazzjoni ta’ rix mhux ipproċessat u partijiet minn rix mhux ipproċessat għadha awtorizzata minn dawk ir-reġjuni tar-Russja mhux elenkati fl-Anness I għal dik id-Deċiżjoni, suġġetti għal ċerti kundizzjonijiet, inkluż dawk ir-reġjuni li jinsabu fil-Punent tal-muntanji Urali, fejn ma kinux seħħew tifqigħat sad-data ta’ l-adozzjoni tad-Deċiżjoni 2005/693/KE.
(4)
Fid-19 ta’ Ottubru 2005, ir-Russja infurmat lill-Kummissjoni li tifqigħa ta’ influwenza tat-tjur seħħet f’Tula, fid-Distrett Federali Ċentrali tar-Russja, fejn preċedentament ma kinux ġew rappurtati tifqigħat u minn fejn ir-rix mhux ipproċessat u partijiet minn rix mhux ipproċessat għadhom jistgħu jiġu importati, fi qbil mad-Deċiżjoni 2005/693/KE.
(5)
B’rabta mat-tifqigħat reċenti ta’ l-influwenza tat-tjur b’patoġeniċità għolja kkawżata mill-virus Influenza A tas-subtip H5N1 fit-Turkija, ir-Rumanija u r-Russja, l-evidenza ċirkostanzjali u d-dejta ta' l-epidemjoloġija molekolari jissuġġerixxu bil-qawwa li l-virus ta' l-influwenza tat-tjur infirex f'dawk il-pajjiżi terzi billi nxtered mill-Ażja Ċentrali permezz ta’ għasafar ipassu. Dan ġie indikat ukoll mir-rapport ta’ missjoni reċenti fir-Russja mwettaq mill-Organizzazzjoni Dinjija għas-Saħħa ta’ l-Annimali (O.I. E), li ġie ippubblikat fl-14 ta’ Ottubru 2005.
(6)
L-importazzjoni fil-Komunità ta’ rix mhux ipproċessat u partijiet minn rix mhux ipproċessat għandha għalhekk tiġi pprojbita minn dawk ir-reġjuni tar-Russja fejn it-tifqigħa ta’ influwenza seħħet milux jew li għandhom riskju partikolari, skond l-għarfien attwali dwar il-mogħdijiet ta’ l-għasafar li jpassu mill-inħawi fl-Ażja Ċentrali u s-Siberja fejn ġiet irreġistrata l-preżenza tal-marda.
(7)
L-Anness għad-Deċiżjoni tal-Kummissjoni 2005/693/KE għandu għalhekk jiġi emendat skond dan.
(8)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Fl-Anness għad-Deċiżjoni 2005/693/KE, jiżdiedu l-punti li jmiss 4, 5, 6 u 7.
“4. Id-Distrett Federali Ċentrali
Jinkludi s-Suġġetti li ġejjin tal-Federazzjoni Russa: Belgorod Oblast, Bryansk Oblast, Ivanovo Oblast, Kaluga Oblast, Kostroma Oblast, Kursk Oblast, Lipetsk Oblast, Moska (il-belt federali), Moska Oblast Oryol Oblast, Ryazan Oblast, Smolensk Oblast, Tambov Oblast, Tver Oblast, Tula Oblast, Vladimir Oblast, Voronezh Oblast, Yaroslavl Oblast.
5. Id-Distrett Federali tan-Nofsinhar
Jinkludi s-Suġġetti li ġejjin tal-Fedreazzjoni Russa: Adygeya Republic, Astrakhan Oblast, ir-Repubblika taċ-Ċeċenja, ir-Repubblika tad-Dagestan, ir-Repubblika ta’ l-Ingushetia, ir-Repubblika ta’ Kabardino-Balkaria, ir-Repubblika ta’ Kalmykia, ir-Repubblika ta’ Karachay-Cherkessia, ir-Repubblika ta’ Krasnodar Krai, ir-Repubblika ta’ l-Ossezja ta’ Fuq-ir-Repubblika ta’ Alania, ir-Repubblika ta’ Stavropol Krai, Rostov Oblast, Volgograd Oblast.
6. Id-Distrett Federali tal-Majjistral
Jinkludi s-Suġġetti li ġejjin tal-Federazzjoni Russa: Arkhangelsk Oblast, ir-Repubblika ta’ Komi, Novgorod Oblast, Pskov Oblast, Vologda Oblast.
7. Id-Distrett ta’ Privolzhsky (Volga)
Jinkludi s-Suġġetti li ġejjin tal-Federazzjoni Russa: Bashkortostan Republic, Chuvashia Republic, Kirov Oblast, Mari El Republic, Mordovia Republic, Nizhny Novgorod Oblast, Orenburg Oblast, Penza Oblast, Perm Oblast, Permyakia Autonomous District, Samara Oblast, Saratov Oblast, Tatarstan Republic, Udmurtia Republic, Ulyanovsk Oblast.”
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, nhar l-20 ta’ Ottubru 2005.

Labels: 0
3
18
6